
Hugo le Roux kyk af na die liggaam van die lang, fors geboude man in kakieklere wat plat op sy maag in die omgeploegde land lê. Die tweede keer in vier en twintig uur staan die adjudant-ofﬁsier langs die lyk van ’n vermoorde.

Die lyk van Ian Wessel lê met die gesig verberg in die sooie en die bloed is rooi gestol aan die agterkop waar die .22-koeël hom getref het. Rooi soos die ryk grond waarop die groot liggaam in’n laaste stuiptrekking geval het.

Le Roux kyk na die uitgestrekte regterarm van die man wat verby die bebloede kop strek. Hy kyk na die harige hand wat lyk asof dit krampagtig reik na die klein .22-geweertjie wat net buite sy bereik tussen die kluite lê. Die speurder knik vir die polisiefotograaf. “Reg, De Waal, skiet maar.”

Terwyl die fotograaf sy gru-foto’s neem, wend die lang, blonde speurder hom na ’n sersant in uniform. “Jy sê die distriksgeneesheer het hom reeds gesien, ou Boer?”

“Ja, Adjudant. Hy is so ’n halfuur voordat Adjudant-hulle gekom het, hier weg.” Sersant Boer Swanepoel vee met ’n groot kakiesakdoek oor sy rooi gesig. Dis deksels warm en die droë, warm wind wat kort-kort die rooi grond die lug in laat opspiraal, help geensins. Hy is bly dat die grootkoppe vir Hugo gestuur het om hierdie affêre te ondersoek. Hulle was saam op Polisiekollege en hy weet as daar een man is wat hierdie soort ding kan uitpluis, is dit Le Roux.

“Wat dink jy, ou Boer?” onderbreek die speurder sy gedagtegang.

“Dit lyk na ’n eenvoudige saak, Adjudant. Dis ’n skietongeluk. Ek bedoel, sy vrou draai geen doekies om nie — sy erken dat sy hom gisternag hier tydens die springhaasjag geskiet het. Die voorman was by en as ’n mens hulle moet glo, het Ian sommer voor haar ingestap net toe sy op die oog losgetrek het.”

“H’m. En jy’s geneig om hulle te glo?”

“Wel, soos ek die vrou ken en wat ek al van haar gehoor het, Adjudant, is daar geen rede om haar woord in twyfel te trek nie.”

Die bonkige speurder langs Le Roux praat nou vir die eerste keer. “Behalwe as ’n mens in gedagte hou dat ek en die chief die hele ent pad van Johannesburg af gekom het om met hierdie einste meneer Wessel te gesels oor die moord op Lorray Vincetti in Sandton.” Sersant Tande Nel glimlag die wyemondglimlag wat hom sy bynaam besorg het.

“Nee, ou Boertjie, hier’s ’n skroef los. Dis darem té gerieﬂik dat ons nommer een verdagte sommer so kort na die moord op mejuffrou Vincetti ook van die gras af gemaak word. Of hoe, Chief? ”

Hugo glimlag en trek ingedagte aan sy frommel-oor. “Daar gebeur soms snaakse dinge, Tande, en die toeval het al meer as een saak bemoeilik én die oplossing verhaas." Hulle stap ’n entjie weg toe die fotograaf agteruit tree om ’n foto uit ’n ander hoek te neem. “Verwag sy vrou ons, Boer? Het jy haar vertel dat ek graag met haar wil gesels?”

“Ja, sy weet, Adjudant. Ek het haar gesê.”

Hulle stap na die vangwa en motor toe wat eenkant onder ’n paar bloekombome geparkeer staan.

“Wat kan jy my van die weduwee vertel, Boer?”

Die gesette sersant gaan staan stil en met die sakdoek nog steeds in sy hand beduie hy. “Sy is mooi, ou Hugo ... e ... Adjudant. Sy’s wragtag die mooiste vrou wat ek nog gesien het. So ’n swartkop met sulke snaakse, swart oë.” Hulle stap aan, Boer ’n paar tree voor hulle. “Hierdie hele Ventersdorp-kontrei se mans is skoon dol op haar. As sy die dag op die dorp was, kan jy maar seker wees die volgende dag loop al wat ’n man is met ’n verdraaide nek rond.”

Le Roux en Nel kyk na mekaar en glimlag.

“En die skinderstories, ou Boer?” Tande leun teen die blou motor, ﬂap ’n nuwe pakkie sigarette oop en hou dit na die ander twee geregsdienaars toe uit. “’n Vrou wat so mooi is soos jy hierdie weduwee beskryf, bly nie op so ’n klein plekkie sonder dat die lug blou is soos daar oor haar geskinder word nie.”

Boer wag totdat die eerste rook tussen hulle hang voordat hy antwoord; “Ek weet, maar, boetie, hier is die uitsondering op die reël. So ver ek weet, is daar geen enkele skinderstorie oor mevrou Wessel in omloop nie. Almal hier dink die wêreld van haar. Sy’s nie ’n ﬂerrie nie en g’n vrou hier het nog ooit nodig gehad om te vrees dat Lilith Wessel haar man van haar sal afrokkel nie. Nee, daarvoor het sy daardie man van haar, wat nou daar tussen die rooi kluite lê, te liefgehad.” Hy blaas ’n dun straal rook voor hom uit. “Hulle was ’n mooi paartjie, daardie blonde Ian en sy swartkopvrou, en hulle was lief vir mekaar.”

’n Wyle praat hulle nie, toe sê Le Roux: “Dit klink alles baie mooi en interessant, ou Boer, maar jy wil seker nie hê dat ek vir jou gevalle moet opnoem waar die liefdevolle eggenote tog later geblyk het die moordenares te wees nie, wil jy?” Hugo glimlag. “Dit is alles baie idillies, maar daar is nog ‘n hele paar knope wat eers deurgehaak moet word voordat ek sal aanvaar dat wat gisternag hier gebeur het, net ‘n ongeluk was.”

Boer vee weer ‘n slag met die sakdoek oor sy gesig en agter sy nek. “Soms wonder ek of julle manne, wat daar in Johannesburg daagliks met moord, roof en aanrandings te doen kry, nie later té bevooroordeeld is nie. Raak julle nie later so dat julle enigiemand en almal verdink nie? Ek stem saam dat dit deksels vreemd is dat Ian nou toevallig geskiet word net voordat julle met hom oor ‘n ander moord kan gesels, maar kragtie, Adjudant, jy het netnou self erken dat die toeval in baie sake ‘n belangrike rol speel. As julle my vra, is dit wat hier gebeur het — dit is heel toevallig dat Ian geskiet is en hierdie ondersoek van julle daardeur bemoellik gaan word.”

Tande maak die motor se deur oop. “Nou ja, ek kan nie wag om hierdie mooi weduwee te ontmoet nie. Kan ons maar ry, Chief?”

Hugo laat val sy sigaret op die grond, trap dit dood en stap om na die passasierskant. “Ja, laat ons ry. Ou Boer, ry jy maar voor, jy ken die pad.”

Die speurder trek die deur toe en strek sy lang bene gerieflik voor hom uit. Hy kyk na die mistroostige toneel van rooi, omgeploegde grond en die lyk van die boer wat soos ‘n groot, vaal voël in die land oopgespalk lê. Hy sien hoe een van die konstabels met ‘n kombers nader stap en dit oor die liggaam trek. Netnou sal hulle hom op ‘n draagbaar tel en lykshuis toe neem.

Tande skakel die enjin aan, wag dat Boer verbyry en volg met die tweespoorveldpad.

Ver teen die horison jaag die wind ‘n stofgordyn teen die kristallug op.

Boer bring die vangwa voor die imposante, wit huis met die indrukwekkende Kaapse gewels tot stilstand. Hy klim uit en wag op die ander twee aan die voet van die sestal trappe wat na die ruim stoep lei.

Hugo en Tande klim uit en saam stap hulle die trappe op. Die swaar voordeur is van kiaat en met koper beslaan. Boer laat die swaar koperklopper drie maal na mekaar teen die onderste koperstrook klink. Hy vee weer ‘n slag vinnig oor sy bolwange en agter sy nek voordat hy die sakdoek in sy broeksak druk.

Die deur swaai stadig oop en die skarniere protesteer effens. Voor hulle staan ‘n lang, krom Maleier in ‘n swart pak wat heelwat te klein is vir sy kraaiagtige figuur. Sy hare is gekartel en spierwit. Fyn plooie lê kruis en dwars oor sy leeragtige, ou gesig waarin die klein skrefiesogies soos twee swart naaldprikke is. Sy neus sprei groot en vlesig bokant dik, sinlike lippe.

Tande vergaap hom aan die man se lang, spits ken wat byna tot by die bultende adamsappel in die dun, benerige nek reik.

Boer tree vorentoe. “Is Mevrou tuis, Abdoer?”

Die grys kop knik skaars merkbaar bevestigend, en sy stem toe hy praat, klink hol soos ‘n skor fluistering. “Ja, sy’s in, Sersant. Mevrou wag vir julle in die sitkamer.” Die maer hand met die knopperige vingers beduie met die gang af.

Hy staan eenkant toe sodat die drie geregsdienaars verby kan stap na die ruim sitkamer toe. Hy trek die deur agter hulle dig en lei hulle die lang, koel gang af na waar die weduwee Wessel op hulle wag. By die geboé ingang tot die sitvertrek bly hy staan, en weer beduie die voëlklouhand na binne.Toe draai hy om en verdwyn geruisloos in die skemerte van die gang.

Die drie mans staan half besluiteloos in die ingang van die vertrek met die groot vensters waardeur die fel sonlig spoel. Die skielike helderheid na die skemerte wat hulle so pas verlaat het, verblind hulle ietwat. Hugo se oë soek deur die vertrek na die weduwee. Hy weet sy moet daar wees. Hy gewaar haar egter nie op die groot rusbank of een van die gerieﬂike stoele wat in die wye sonkol staan nie.

Dis eers toe sy aan die ver kant van die sitkamer, waar die gordyne dig voor die venster getrek is, uit ’n hoërugstoel orent kom, dat hy haar in die skemer gedeelte van die vertrek gewaar. Die speurder se oë vernou en hy kam met sy vingers oor sy blonde borselkop. Hy is ’n vrouekenner; ’n man met wye ondervinding en die soort man tot wie vroue oor die algemeen aangetrokke voel.

Hugo tree vorentoe en glimlag op daardie vinnige, skaam manier wat al so baie van die skoner geslag se harte en weerstand week gemaak het. “Goeiemore, mevrou Wessel. Ek is adjudant-ofﬁsier Le Roux van die Moord- en Roofafdeling.” Hy frons sy swart wenkbroue effens saam en pas sy altyd effektiewe “deurdringende-blik-metode” toe. Hy wonder of sy grys oë vir hierdie lang, donker vrou staalgrys lyk, of net sommer pure watergrys.

Die vrou se glinsterswart hare hang los op haar skouers en laat haar gesig met die sterk, welgevormde vlakke ietwat bleek lyk. Le Roux is dadelik bewus van die groot, donker oë wat ver van mekaar sit. Dis intense oë wat deurdringend na hom kyk, vlugtig oor hom dwaal en haar dadelik tot ‘n gevolgtrekking laat kom. Dit is die soort oë wat jou gevange hou en jou terselfdertyd wil dwing om weg te kyk. Hy laat sak sy blik na die fyn, reguit neus, die vol lippe met die sagte verleidelikheid en vreemde beslistheid.

Sy kom nader en neem sy groot hand wat hy na haar uithou. Die eenvoudige, swart tabberd span om die wulpse liggaam en selfs in die paar tree vorentoe is hy maar te bewus van die lokking in haar stap. Die rok se hals is laag en hy dwing sy oë na haar hand wat koel en kalm in syne rus. Haar stem is sag met ‘n effense heserigheid wat aan haar woorde ‘n vreemde bekoorlikheid verleen.

“Aangename kennis, meneer Le Roux. U is natuurlik nie onbekend vir my nie. Die koerante en tydskrifte gee té veel publisiteit aan elke saak wat u ondersoek dat u aan duisende in die land nog onbekend kan wees.” Sy wend haar na Boer. “Goeiemôre, Sersant. Kom sit gerus.”

Boer stel Tande bekend en eers nadat die donker vrou die glimlaggende speurder se hand gelos het, word Hugo van die ander vrou in die vertrek bewus. Sy kom stadig orent uit ‘n groot gemakstoel wat voor die kaggel staan. Sy is nie so lank soos Lilith Wessel nie, maar ook geensins kort nie. Selfs in die swak lig kan hy sien dat haar hare vlamrooi is, haar oë groen, haar neus so ‘n rapsie gekrom en haar lippe baie rooi en vol. Haar goed gevormde liggaam rebelleer teen die noupassende, groen rok.

Lilith draai haar rug op Tande en beduie met ‘n ligte handgebaar na die rooikop. “Laat ek julle voorstel. Mejuffrou Lorna Cristy, adjudant-offisier Hugo le Roux, sersante Swanepoel en Nel”

Hulle skud hande, en Hugo lees die gretige belangstelling in die groen oë, voel die uitnodiging in haar handdruk. Hier’s ‘n katjie wat wil speel, Hugo, ou sonie, sê hy vir homself. En dit is soms by einste sulke speelmaatjies waar hy al baie interessante en lewensbelangrike inligting gekry het. Hy glimlag en beantwoord haar blik. Hou die klante gelukkig en tevrede — ‘n mens weet nooit.

Hy neem oorkant Lilith plaas in ‘n stoel met wolksagte kussings. Hy strek sy bene behaaglik voor hom uit, laat rus sy elmboë op die breë leunings en vorm ‘n toring met sy vingers. Hy is tuis, gerieflik en oorkant hom sit twee interessante vroue: die een gretig, wulps en oorryp; die ander een donker, terughoudend, met ‘n onderstroom vol geheimenisse.

Lilith se oë is swart poele wat niks verraai nie en die vlam van haar lippe is koud en onversetlik, maar tog is daar iets op daardie blanke gelaat soos ‘n groot, onbeskryflike hartseer. Hy het haar gelyke nog nie teengekom nie. Sy pas nie in een van die talle vakkies waarin hy sy vroumense liasseer me. Hy glimlag vinnig, skaam. Hy open haar lêer. Naam: Lilith Wessel. Beroep: weduwee van die vermoorde Ian Wessel, plaasboer in die distrik Ventersdorp. Tipe ... Voor sy geestesoog sien hy hoe hy die stempel in rooi oor laasgenoemde hofie druk: Onbekend.

“Soos ek vanoggend aan u verduidelik het, Mevrou, wil die adjudant net ‘n paar vrae aan u stel in verband met gisternag se ... e ... gebeure.” Boer tas na die sakdoek in sy broeksak, bedink hom en boor met sy vinger tussen sy boordjie en dik nek in. Net vanmiddag gaan trek hy daardie nuwe someruniform aan. Hy was nog altyd te skaam vir sy dun bene, maar wat te erg is, is te erg. Buitendien, hy’s mos klaar getroud!

Net ‘n sweem van ‘n glimlag speel om die weduwee se mond. “Ek begryp heeltemal, Sersant.” Dan wend sy haar na Hugo. “Is dit gebruiklik vir die Johannesburgse Moord- en Roofafdeling om een van hul knapste speurders te stuur om ‘n saak soos dié te ondersoek, adjudant Le Roux?”

Le Roux breek sy toring af, vleg sy vingers inmekaar en skud sy kop. “Nee, Mevrou, in gewone gevalle soos die meng ons afdeling baie selde in. Gisternag se gebeure is egter nie heeltemal ‘n gewone geval nie, daarom is ek en sersant Nel vanoggend hier.”

Die speurder merk die effense vernouing van die donker oë, maar haar mond bly kalm en vorm die vraag rustig, byna sag: “Nie ‘n gewóne geval nie, adjudant Le Roux? Ek begryp nie. Het sersant Swanepoel dan nie my verklaring aan u gewys nie? Dit was ‘n skietongeluk. Niks meer nie en niks minder nie. Ons voorman, meneer Pereira, was ‘n ooggetuie van die hele treurspel.”

Sy byt op haar onderlip en ‘n flitsende oomblik lank is die leed rou en skerp op die bleek gelaat uitgebeitel. Tande kug ongemaklik, en Boer haal sy sakdoek uit sy broeksak en vee ‘n slag vinnig oor sy rooi gesig voordat hy dit weer haastig in sy sak prop.

Hugo bou weer die toring met sy vingers en laat dit so half skuins teen sy ken kantel. “Ja, ek het u verklaring gelees, Mevrou.” Haar swart wenkbroue vra die vraag nog voordat haar lippe dit kan stel. “En?”

“En dit klink vir my heeltemal aanvaarbaar.”

“Waaraan het ons dan hierdie besoek te danke, Adjudant?”

Le Roux druk sy onderlip ‘n raps vorentoe, sy oë ondersoekend op die vrou oorkant hom gerig.

“Mevrou, beteken die naam Lorray Vincetti vir u enigiets?”

Die speurder se oë pik van die weduwee na die rooikop. Hy lees die vrees in daardie groot, groen oë. Haar mond vorm ‘n geluidlose gil en sy bring haastig haar hand na haar lippe toe. Sy druk dit styf teen haar mond en kug verbouereerd.

Hugo kyk weer na Lilith, maar die masker van ontwyking is nog ongesteurd op haar byna uitdrukkinglose gesig.

“Ja, Adjudant, ek ken mejuffrou Vincetti baie goed. Sy is ‘n baie goeie vriendin van my en my oorlede man ... Om die waarheid te sê, sy het nog onlangs by ons gekuier. Maar ek begryp nog nie wat het Lorray en u besoek te doen met wat gisternag hier gebeur het?”

Le Roux sit regop, leun vorentoe. “Van wat u so pas gesê het, Mevrou, lei ek af dat u nie daarvan bewus is dat mejuffrou Vincetti eergisternag in haar woonstel vermoor is nie?”

Sy byt haar onderlip stewig tussen haar eweredige, wit tande vas. Verbasing, ongeloof en verwarring is duidelik op haar gesig te lees. Haar woorde is ‘n fluistering: “Vermoor ... en u dink dat ...” Haar stem word sterker, die ou kalmte is weer terug. “Dink dat daar ‘n verband is tussen haar ... wat met haar gebeur het en wat gisteraand hier plaasgevind het?”

Hugo knik. “Beslis, Mevrou.”

Boer tas-tas weer na sy sakdoek. Tande kruis sy bene. Die rooikop trek senuagtig aan die soom van die knellende rok wat veel meer as wat nodig is van haar stewige dye vertoon.

Voordat die weduwee kan antwoord, maak die ou Maleier sy verskyning in die ingang. Die twee swart ogies gly van die een gesig na die ander.

Verbeel hy hom of het hy ‘n betekenisvolle blik tussen die ou man en die weduwee gewaar? Le Roux hou die gryskopman belangstellend dop, kyk hoe hy versigtig nader skuifel in sy pantoffelagtige skoene wat geen geluid op die gladde klipvloer maak nie. Die speurder kyk na die seningrige hande wat tot by die man se knieë reik. Daar is krag in daardie hande en in daardie krom skouers.

“Ja, Abdoer?”

Die ou man kom net buitekant die ligkol tot stilstand. “Ek kom net hoor of daar nie iets is wat Mevrou nodig het nie. Dalk ‘n biertjie vir die menere of iets?”

“Natuurlik. Hoe onbedagsaam van my. Tee, koffie of bier, menere?”

Hulle bestel bier, die twee vroue elkeen ‘n koppie tee.

Le Roux wag totdat die Maleier die vertrek weer verlaat het voordat hy sy volgende vraag stel.

“Mevrou, hoe lank was u en u man getroud?”

“Drie jaar.”

“En hoe lank het u hom geken voordat u getroud is?’

Die swart wenkbroue lig vraend, maar sy antwoord nietemin onversteurd: “Sowat ses maande.”

H’m.” Hugo kyk vlugtig na die rooikop. Sy lyk skielik bleek en bang, verdwerg in die massiewe gemakstoel met die hoë rugleuning. Hy kyk weer na die weduwee. “Ek neem aan dat u hom dus nie té goed geken het voordat u met hom in die huwelik getree het nie, Mevrou.”

“Nie té goed nie, soos u dit stel, Adjudant, maar goed genoeg om te weet dat hy die regte ... die enigste man vir my was.” Weer die flitsende openbaring van die groot droefheid.

“Het u geweet dat Ian Wessel jare gelede uit die Sentrale Gevangenis in Pretoria vrygelaat is nadat hy agt jaar van ‘n tien jaar vonnis uitgedien het weens inbraak en poging tot moord? Het u geweet dat u man reeds op jeugdige ouderdom met die gereg gebots het, Mevrou?”

Die groot speurder skuif effens vorentoe op sy stoel en kyk stip na die vrou oorkant hom. “Weet u dat hy vir tien jaar tronk toe gestuur is omdat hy by die Openshaw-woning ingebreek en die bejaarde mevrou Openshaw byna vermoor het toe sy wakker geword en hom in haar kamer betrap het? Die koerante was destyds vol daarvan ... ” Le Roux glimlag vinnig, gerusstellend. “U het seker geweet.” Sy oë bly skerp, dwingend op haar gerig.

Lilith lig een slanke hand na haar hare, stryk ‘n weerbarstige haarwrong van haar gesig weg en haar groot, donker oë ontwyk nie ‘n oomblik lank die speurder se blik nie.

“Adjudant, ek was ‘n geruime tyd lank oorsee en het net ‘n paar maande voor ons troue teruggekeer. Ek lees ook baie selde die sensasieblaaie. In die jare wat ek en Ian saam was, het hy hom aan geen wangedrag skuldig gemaak nie. Hy was ‘n voorbeeldige eggenoot en ‘n geëerde lid van die plaaslike gemeenskap.

“Ek het geweet dat hy sy ouers se enigste kind was, dat hy baie ryk was en dat ek nie om sy geld met hom getrou het nie, maar omdat ek hom opreg liefgehad het. Is daar nog iets wat jy wil weet, adjudant Le Roux ... iets intiemers dalk?”

Hule oë hou mekaar.

Hy lees die antagonisme in haar swart kykers, en sy is elke oomblik bewus van daardie grys oë onder die ruie, swart wenkbroue wat elke beweging, elke gesigsuitdrukking soos ‘n valk dophou.

“Dan neem ek aan, Mevrou, dat u ook nie weet nie dat u man se vingerafdrukke gevind is op die wapen waarmee Lorray Vincetti vermoor is?”

Lorna Cristy trek haar asem vinnig hoorbaar in, maar Hugo se blik bly vasgenael op die bleek gesig van die weduwee. Dit is net haar knellende vingers om die armleunings wat enigsins haar emosie verraai. Haar donker oë wyk nie voor sy ysige blik nie; hulle daag hom uit.

“Nee, Adjudant, ek het dit nie geweet nie. Ek glo nie dat Ian so iets sou doen nie; daar was geen rede voor nie. Hy was eergisteraand in Johannesburg en dit is moontlik dat hy ná die moord na Lorray se woonstel is en dat hy haar toe daar aangetref het. Moontlik het hy toe aan die ... moordwapen geraak. Hy het besef dat hy nie met sy rekord as oudmisdadiger daar gevind mag word nie, dat hy niks met die hele besigheid te doen mag hê nie.”

Weer die beweging van die mooi gevormde hand om die swart hare van haar wang weg te stoot. “Ek onthou nou dat hy baie ontsteld was toe hy van Johannesburg af teruggekom het. Ek kon niks uit hom kry nie, maar nou kan ek begryp.” Sy skud haar kop stadig heen en weer. “As hy maar net met my gepraat het, my van sy vrees vertel het.”

Die weduwee kyk beurtelings na Tande en Boer voordat sy weer daardie donker oë van haar op die lenige figuur van Hugo rig. “Nou is gisternag se gebeure vir my duidelilker, Adjudant. Nou kan ek begryp waarom Ian so goedsmoeds voor my ingestap het toe ek geskiet het. Hy wou my die vernedering spaar ...”

Sy praat vinnig voort toe sy merk dat die speurder nog ‘n vraag wil stel. “Hy het natuurlik besef dat hy ‘n dwase ding gedoen het deur sy vingerafdrukke op die moordwapen te laat. Hy het besef dat julle dadelik op sy spoor sou kom en dat, ten spyte van sy onskuld, sy verlede weer in die openbaar oopgevlek sou word. Sy liefde, sy respek vir my was te groot en daarom het hy — ”

“Hier’s die tie en bier, Mevrou.”

Nie een van hulle het die ou Maleier gesien of gehoor binnekom nie. Hy kom stadig oor die blink vloer aangeskuifel met die groot skinkbord.

Terwyl hy Lilith bedien, sê hy: “Meneer Feliz het gekom, Mevrou.”

Die weduwee knik en kyk na Hugo. “Dis meneer Pereira, ons voorman. Hy was dorp toe. Ek neem aan dat u ook later met hom sal wil gesels.”

“Beslis.”

Terwyl Abdoer die tee en drank bedien, laat Hugo sy oë weer eens vinnig deur die groot vertrek dwaal. Aan die duursame ameublement is dit duidelik dat die Wessels geen geldgebrek het nie.

Dit val hom dadelik op dat daar geen skilderye teen die mure hang nie. Die enigste muurversiering is ‘n klein tapisserie aan die verste muur, en die speurder moet sy oë inspan om uit te maak presies wat uitgebeeld word. Van waar hy sit, lyk dit soos ‘n bok se kop met twee duiwelse oë in rooi. Die enigste ander muurversiering is ‘n kleinerige, geraamde skets van ‘n pikswart hoenderhaan wat halfweggesteek net langs die massiewe klipkaggel hang.

Ten spyte van die duur meubels en die swaar gordyne voor die groot vensters, is die geheelindruk een van somberheid. Selfs die wye sonkol aan die ander kant van die vertrek kan nie hierdie indruk by die speurder verdryf nie.

Abdoer hou die skinkbord na hom toe uit. Hy neem die bier en kyk meteens reguit in die klein swart ogies. ‘n Wyle hou hulle mekaar so met hul oë. Die speurder is bewus daarvan dat die Maleier hom wil dwing om weg te kyk amper asof hy so sy krag wil toets Daar is ‘n vreemde mag in daardie priemende ogies. Hulle boor in ‘n mens trek jou in ‘n onsigbare maalstroom in. Toe die wete: die man is ‘n hipnotiseur.

Hugo bly na die Maleier staar, dwing hom met sy eie oë, met sy wil om eerste weg te kyk. Hierdie tweestryd duur slegs enkele sekondes maar vir die speurder staan die tyd stil. Hy is net bewus van daardie twee bose ogies wat met soveel haat op hom gerig is. Nog enkele sekondes lank staar hulle so na mekaar en toe draai die Maleier om en skuifelend die vertrek uit.

Hugo kyk vinnig na Tande en Boer maar nie een van hulle het die stryd van die oë eens raakgesien nie. Hy weet egter sonder enige twyfel dat Lilith volkome daarvan bewus was. Hy kyk na haar en gilmlag. “Ons het laas nog oor u man gesels, Mevrou. Dis ‘n baie interessante teorie wat u op die gebeure nahou. U is seker u man het nie met u oor Lorray Vincetti gesels nie ... oor die moord bedoel ek?”

“Nee, Adjudant.”

“H’m. Interessant. Ek is egter bevrees dat daar nog ‘n paar sakies is wat eers opgeklaar moet word voordat ek heeltemal tevrede sal wees, Mevrou. U sal maar die gedagte moet aanvaar dat ons u van tyd tot tyd sal kom lastig val.”

“Soos u verkies, Adjudant.”

Toe hulle glase leeg is en die vroue hulle tee klaar gedrink het, staan Hugo op en met die kenmerkende trek aan sy frommeloor sê hy: “As u nie omgee nie, sal ek graag nou met meneer Pereira wil gaan gesels. Indien daar later weer iets opduik, sal ek u kom opsoek.”

Albei die vroue het opgestaan. Lilith staan ietwat voor die rooikop en ignoreer die speurder se uitgestrekte hand. “Ek sal dit waardeer indien u eers sal bel voordat u kom, Adjudant. Dit is nie altyd vir my moontlik of gerieflik om besoekers te ontvang nie.”

Le Roux glimlag weer sy vinnige, skaam glimlag. “Dit is nie altyd moontlik om eers te skakel nie, Mevrou. U moet onthou, ons het hier met ‘n moord en ‘n ... e ... moontlike skietongeluk te doen. Ek is bevrees u sal maar gewoond moet raak aan die gedagte dat ek en van my manne dalk enige tyd van die dag of nag op u kosbare tyd inbreuk sal maak.”

Sy antwoord nie, maar die uitdrukking in haar oë vertel hom dat hy nie so maklik sy sin sal kry nie.

Toe Boer nader staan om haar te groet, draai Hugo na die rooikop toe. Haar groen oë is groot en verskrik. Hulle pleit met hom. Geluidloos vorm haar lippe die woorde terwyl sy Lilith se rug angstig dophou: Ek moet met jou praat!

Hugo gilmlag gerusstellend en knik. “Is u hier tuis, juffrou Cristy?”

Voordat sy kan antwoord, draai Lilith weg van Tande en antwoord namens haar: “Ja, sy is hier tuis en sal nog ‘n onbepaalde tyd lank hier by my bly. Nie waar nie, Lorna?”

Lorna antwoord nie dadelik nie, maar knik net bevestigend.

Hugo druk haar hand. “Ek sal graag later met u wil gesels, Juffrou. Ek maak oor ‘n rukkie weer hier ‘n draai.”

Verbeel hy hom of is dit wanhoop wat hy in haar groot kykers lees toe hy omdraai om Lilith en die ander na die voordeur te volg? Soos ‘n vreesbevange dier staar sy hom agterna.

Hulle bereik die stoep net toe ‘n groot stasiewa voor die deur stilhou. Die geregsdienaars bly saam met die weduwee op die stoep staan terwyl ‘n man en ‘n vrou uit die motor klim. Die man is ‘n fors, bonkige kêrel van middelmatige lengte met donkerbruin krulhare. Hy is bruin gebrand en dit laat sy helder blou oë nog blouer vertoon. Die vrou is nie veel korter as hy nie, met koringgeel hare wat in ‘n parmantige poniestert gebind is. Sy het ‘n wipneusie en ‘n wye, vriendelike mond, maar daar is ‘n gespanne trek om die mondhoeke wat ook in haar ligbruin oë weerkaats.

Die vrou bereik hulle eerste en hou albei arms na Lilith uit. “O, Lilith, ek is so verskriklik jammer. Ek het gekom sodra ek gehoor het. Jy moet tog sê as daar enigiets is waarmee ek kan help.” Ten spyte van die woorde is die speurder bewus van die gebrek aan spontaniteit. Le Roux merk ook dadelik op dat die jong man geen poging aanwend om sy simpatie te betuig nie, en dat hy met openlike vyandigheid na die weduwee kyk.

Lilith maak haar uit die meisie se omarming los en kyk na Hugo. “Julle sal meneer Pereira in daardie wit geboutjie net anderkant die paar populierbome kry, Adjudant. Sonder meer haak sy by die blonde meisie in en stap saam met haar die huis in.

Boer staan al weer met die ewige sakdoek in sy hand en beduie na die jong man op die trap. “Dis nou Ruk Wessel. Ruk, laat ek jou voorstel aan adjudant-offisier Hugo le Roux van Johannesburg.” Hy beduie met die sakdoek na Tande. “En dis sersant Nel.”

Hulle skud hand en Hugo hou dadelik van die man se ferm handdruk en reguit blik.

“Die nooi wat nou net hier in is saam met mevrou Wessel, is Ronél van Wyk van die buurplaas Appeldraai.” Boer lag en vee oor sy voorkop. “Ou Ruk sleep vlerk dat dit klap daar en dit wil lyk asof hy ‘n ding of wat daar gaan regkry ... of wat praat ek alles, ou maatjie?”

Ruk glimlag verleë. “Ons sal maar sien wat ons sal sien, ‘Sant.”

“Is u familie van meneer Ian Wessel?” vra Hugo.

“Ons is neefs, ja.” Die jonger man frons en kyk reguit na die speurder. “En dis ook omtrent net daar waar ons bande ophou. Ek kon die man nooit juis veel nie. Hy was ‘n bedorwe brokkie en ‘n swakkeling. Ons het mekaar selde gesien en daardie vrou van hom ...”

“Wag nou, wag nou, ou Rukkie.” Boer skud sy beswete kop heen en weer en vervolg driftig: “Dis g’n manier om van jou neef en sy weduwee te praat nie. Sy’t jou niks gedoen nie, en ou Ian het hom die jare wat hy met haar getroud was, baie voorbeeldig gedra. Jy moenie nou staan en goeters kwytraak waaroor jy later spyt kan wees nie. Jy weet, dis maar ‘n klein wêreldjie en môre, oormôre lê die hele kontrei vol stories.”

Ruk grinnik. “Jy ken my goed genoeg, Boer. Ek’s ‘n reguit man en het my nog nooit aan stories gesteur, of hulle versprei nie. Ek praat die waarheid. As ek ‘n ding wil sê, sê ek hom, en daarna is ek mans genoeg om dit in enige hof in die land te herhaal. Ek het Ian beter geken as jy. Ek weet waarvan ek praat, man!”

Hugo neem ‘n sigaret uit die pakkie wat Tande aanbied. HuIle steek die sigarette aan en begin stadig die trappe afstap na die motors toe.

“Ou Boer, ek dink jy kan maar terugry dorp toe. Ek en Tande sal jou later weer kom lastig val.”

Die rooigesig sersant groet en uit die wyse waarop hy met die vangwa wegtrek, blyk dit duidelik dat hy dankbaar is om weg te kom. Hy gaan dadelik daardie nuwe someruniform aantrek!

Hulle staar die vangwa ‘n oomblik lank agterna, toe draai Hugo na Ruk toe wat met sy rug teen sy stasiewa aangeleun staan. “Wat het jy teen jou neef se weduwee, meneer Wessel?”

Die boer neem ‘n lang teug aan sy sigaret voordat hy antwoord: “Om die waarheid te sê ... niks. Of laat ek liewer sê daar is niks konkreets nie. Dit is net ‘n gesindheid, ‘n wedersydse gevoel van antagonisme. Sy’s ‘n bose vrou. Sy en daai Slamaier en Portugese voorman van haar. Daar is iets ... iéts — hy maak ‘n onbeholpe gebaar met sy hande — “Ek weet nie hoe om dit te beskryf nie, maar van die eerste oomblik toe ek haar ontmoet het, het ek dit aangevoel.

“Ian was soos klei in haar hande. Sy het ‘n vreemde invloed op hom gehad. Net so vreemd soos die invloed wat sy op Ronél het. Ek weet dat Ronél nie van haar hou nie, altans so was dit in die begin, die eerste paar keer nadat sy Lilith ontmoet het. Daarna het haar hele houding verander. Op die onmoontlikste tye sal sy my vra om haar hier na Mendes toe te bring.”

